 

**בבית הדין הצבאי לערעורים**

בפני:

**אלופה אורלי מרקמן -** הנשיאה  
**תא"ל נועה זומר -** המשנה לנשיאה  
**אל"ם אלעד דויטש -** שופט

בעניין:

**ח/XXXXXXX טור' שניר בנימין –** המערער (ע"י ב"כ, סרן אהרון פופקו)

**נ ג ד**

**התובע הצבאי הראשי –** המשיב (ע"י ב"כ, רס"ן אוהד מנור; סרן תכלת מרדכי פיגנסון)

ערעור על פסק דין של בית הדין הצבאי המחוזי במחוז שיפוטי המרכז שניתן בתיק מרכז (מחוזי) 121/24 (סא"ל אנסטסיה סורז'נקו – שופטת; רס"ן יפה להב – שופטת; סרן שגיא גלבוע – שופט) ביום 29.12.2024. הערעור התקבל חלקית.

**פ ס ק – ד י ן**

1. המערער, טוראי שניר בנימין, הורשע על פי הודאתו בכתב אישום מתוקן, בעבירות שונות. לפי **פרט האישום הראשון**, בחודש אוגוסט 2023 ובמועדים נוספים שאינם ידועים, מכר המערער, בשמונה הזדמנויות שונות, סם מסוכן מסוג קנאביס, במשקל כולל של 13 גרם, בתמורה כוללת של 580 ש"ח. על כך הורשע המערער בעבירה של סחר בסמים מסוכנים לפי סעיפים 13 ו-19א לפקודת הסמים המסוכנים [נוסח חדש], התשל"ג-1973. לפי **פרט האישום השני**, בחמש מאותן שמונה הזדמנויות מכר את הסם המסוכן, במשקל כולל של 5 גרם ובתמורה ל-480 ש"ח – לקטין. על כך הורשע המערער בעבירה של הדחת קטין לסם מסוכן, לפי סעיפים 21(א)(1) ו-25 לפקודת הסמים המסוכנים. לפי **פרט האישום השלישי**, בשלוש הזדמנויות, במהלך החודשים ינואר ופברואר 2024, המערער נהג ברכבו בהשפעת סם מסוכן. על כך הורשע המערער בעבירה של נהיגה בשכרות, לפי סעיפים 62(3) ו-39א לפקודת התעבורה [נוסח חדש]. לפי **פרט האישום הרביעי**, בין החודשים ינואר 2024 עד מארס 2024, המערער השתמש בסם מסוכן מסוג קנאביס בבסיס יחידתו בשש הזדמנויות שונות, שתיים מהן עם חייל נוסף. לפי **פרט האישום האחרון**, השתמש המערער בסם מסוכן מסוג קנאביס ב-21 הזדמנויות שונות, בנסיבות אזרחיות, בצוותא עם אזרחים. בגין מעשי השימוש בסם, בנסיבות צבאיות ואזרחיות, הורשע המערער בשתי עבירות של שימוש בסם מסוכן לפי סעיפים 7(א) ו-(ג) סיפה לפקודת הסמים המסוכנים.
2. על המערער הושתו, לאחר טיעון לעונש של הצדדים, 18 חודשי מאסר בפועל; עונשי מאסר מותנה; קנס בסך 7,000 ש"ח לטובת קרן החילוט; פסילה בפועל של רישיון הנהיגה, הצבאי והאזרחי, למשך 36 חודשים החל מסיום הכליאה; ופסילת רישיונות נהיגה מותנית.
3. ההגנה לא השלימה עם גזר דינו של בית הדין קמא הנכבד ועתרה להקל ברכיבי המאסר בפועל, הקנס ופסילתם של רישיונות הנהיגה בפועל.
4. בעקבות הערותינו במהלך הדיון בערעור, הודיעו הצדדים כי הגיעו להסכמות, ולפיהן חלף שיעור הקנס שהוטל בערכאה קמא, יושת על המערער קנס בסך 3,500 ש"ח, בחמישה תשלומים חודשיים ורצופים החל מיום 1 באפריל 2025. בכפוף לקבלתה של עתירה מוסכמת זו, הודיע הסנגור כי המערער יחזור בו מן הערעור על רכיבי המאסר בפועל ופסילת רישיונות הנהיגה. הצדדים ביקשו כי ככל שבית הדין הצבאי לערעורים יכבד את הסכמתם, יינתן פסק הדין ללא דיון נוסף.
5. לאחר ששקלנו את נסיבות העניין, לנוכח תמהיל הענישה ומשכו של המאסר בפועל שהושת על המערער - מצאנו לקבל את הסכמת הצדדים. ערעור ההגנה מתקבל אפוא, בחלקו כך שרכיב הקנס יופחת לסכום של 3,500 ש"ח לטובת קרן החילוט וישולם בחמישה (5) תשלומים חודשיים שווים ועוקבים, החל מיום 1 באפריל 2025, באמצעות כרטיס אשראי או בשוברים, בהתאם להודעה שתעביר ההגנה למזכירות בית הדין הצבאי לערעורים בעניין זה. אם לא ישלם המערער את אחד התשלומים במועד, יועמד הקנס כולו לפירעון מיידי. אין שינוי ביתר רכיבי הענישה.

ניתן בלשכה היום, ט' באדר התשפ"ה, 9 במארס 2025 ויועבר לצדדים ולשלישות בס"כ 416 על ידי מזכירות בית הדין.

**\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_**

**הנשיאה המשנה לנשיאה שופט**

**חתימת המגיה: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ העתק נאמן למקור**

**סרן נועם בזיזה**

**תאריך: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ קצינת בית הדין**